Այդ ընթացքին, Թուրքիոյ կառավարութիւնը, որ մնայուն կերպով մրցումի մէջ է Սէուտական Արաբիոյ հետ, իսլամական աշխարհի սիւննիները գերիշխելու հոլովոյթին մէջ, կաթիլ առ կաթիլ տեղեկութիւններ կը հասցնէ թրքական լրատուական միջոցներուն՝ Խաշոկճիի սպանութեան մասին վկայութիւններով: Սկիզբը թուրքերը կը պնդէին, թէ տեղեկութիւնները ստացած են Խաշոկճիի Apple ժամացոյցէն, որ արձանագրած է իր տիրոջ դիմագրաւած խոշտանգումները, ապա սպանութիւնը: Իսկ երբ մասնագէտները պարզաբանեցին, որ այդ ժամացոյցը այդպիսի կարելիութիւններ չունի, յստակ դարձաւ, որ թրքական կառավարութիւնը ժամացոյցը օգտագործած էր՝ Սէուտական հիւպատոսարանին մէջ զետեղուած գաղտնի ձայնագրման սարքերը թաքցնելու համար։